SKRIFTLIG FORESPØRGSEL E-1866/99

af Cristina García-Orcoyen Tormo (PPE-DE) til Kommissionen

(14. oktober 1999)

Om: Direktiv 96/61 om integreret forebyggelse og bekæmpelse af forurening

1. Hvad er status mht. gennemførelsen af Rådets direktiv 96/61(1) i medlemsstaterne?

2. Bliver den fastsatte tidsplan overholdt? Hvilken metode anvendes til at finde frem til denne bedste tilgængelige teknik (BAT)?

3. Hvad er de næste skridt til at styrke opfyldelsen af direktiv 96/61?

(1) EFT L 257 af 10.10.1996, s. 26.

Svar afgivet på Kommissionens vegne af Margot Wallström

(22. november 1999)

Den sidste frist for gennemførelsen af Rådets direktiv 96/61/EF af 24. september 1996 om integreret forebyggelse og bekæmpelse af forurening (IPPC-direktivet) er netop udløbet (den 30. oktober 1999). På indeværende tidspunkt har enkelte medlemsstater givet Kommissionen meddelelse om deres nationale gennemførelsesbestemmelser og andre endnu ikke. Blandt disse for-anstaltninger er der blandt andre en mere eller mindre komplet lovgivning samt visse retsakter, som øjensynligt fortsat skal ændres eller yderligere kompletteres. En række medlemsstater er nu i gang med at vedtage eller offentliggøre deres lovgivning på dette område.

Kommissionen vil indlede overtrædelsesprocedurer i henhold til artikel 226 (tidl. artikel 169) i EF-traktaten, på grund af manglende indgivelse af meddelelse herom mod de medlemsstater, der endnu ikke har meddelt deres nationale gennemførelsesbestemmelser. Kommissionen har ligeledes mulighed for at iværksætte en procedure vedrørende manglende overholdelse af bestemmelserne på et senere tidspunkt med henblik på at få IPPC-direktivet behørigt overholdt.

I artikel 11 i IPPC-direktivet kræves det klart af medlemsstaterne, at de skal sørge for, at deres myndigheder følger med i eller underrettes om udviklingen inden for den bedste tilgængelige teknik (BAT). Sideløbende hermed skal Kommissionen sørge for udveksling af informationer mellem medlemsstaterne og de berørte erhvervsgrene vedrørende den bedste tilgængelige teknik samt den dermed forbundne overvågning af og udviklingen af denne. Denne informationsudveks-ling skal nu begynde og vil resultere i udarbejdelse af en række referencedokumenter med en nærmere generel beskrivelse af den bedste tilgængelige teknik for hver af de sektorer, der er omfattet af IPPC-direktivet. De emissionsniveauer og den teknik, der er omtalt i disse såkaldte BAT-referencedokumenter (BREFs), vil ikke få nogen juridisk bindende karakter, men sigtet hermed er at yde vejledning til de instanser, der er involveret i fastsættelsen af den pågældende BAT. De heri indeholdte informationer skal tages med i betragtning i overensstemmelse med bilag IV til IPPC-direktivet ved fastsættelsen af den bedste tilgængelige teknik, både generelt set og i de enkelte konkrete særtilfælde.

IPPC-direktivet er baseret på den opfattelse, at både de, der driver de industrielle anlæg, og de, der styrer disse, bør have et samlet integreret overblik over de forskellige aspekter af anlæggets indvirkning på miljøet, inden der træffes nogen afgørelse om, hvordan det bør udformes, anlægges og drives. En sådan integreret fremgangsmåde bør kunne undgå flytning af forureningen til andre forskellige miljøer. Dog vil IPPC-fremgangsmåden kun kunne lykkes fuldt ud, dersom den indgår som led i en altomfattende, ambitiøs miljøpolitik, som tager tilstrækkelig fat på alle de centrale miljøproblemer.